Onnettomuuden silminnäkijä Katja Myyryläinen kritisoi tapahtuman turvajärjestelyjä.

- Tästä tulee varmasti melkoiset keskustelut tapahtuman turvajärjestelyistä ja turva-alueen puuttumisesta, Myyryläinen sanoo Iltalehdelle.

Hän kertoo, että monet kiinnittivät huomiota turva-alueen puuttumiseen tapahtuma-alueelta. Myös se ihmetyttää Myyryläistä, ettei tapahtuma-alueella ollut valmiiksi ambulanssia päivystämässä, kuten monesti yleisötapahtumissa on.

Myös tilanteen sekavuus heti onnettomuuden jälkeen saa kritiikkiä.

- Mitään ei kuulutettu alueella. Paikalla oli kuitenkin juontaja edellisessä ohjelmanumerossa. Hiukan yllättävä tilanne todennäköisesti. Se kesti ehkä noin 15 minuuttia, kunnes joku liiviasuisista otti tilanteen haltuun.

Lisäksi pelastusviranomaisten kulku alueelle oli hidasta väentungoksen vuoksi.

- Tapahtuma-alueen takana oli pelto ja sen takana tie, jota pitkin tulivat pelastuslaitoksen ajoneuvot ja ambulanssit. Paikalla oli paljon edestakaisin juoksemista ja huitomista. Pellon kautta, kävelytietä ja alueen läpi tuli ambulansseja, Myyryläinen kertaa.

Myyryläinen ymmärsi tilanteen vakavuuden välittömästi, kun rengas irtosi showautosta.

- Kyllä sen tajusi heti. Mieheni vetäytyi heti taemmas. Ensimmäisenä tuli mieleen, että toivottavasti ei kukaan lapsi jäänyt alle. Sitten näin vanhan koiran ja ehdin ajatella sitäkin, että toivottavasti se ei jää alle.

- Rengas pomppi ensin siirrettäviin, kevyisiin aitoihin. Ei ollut mitään turva-aluetta. Ihmiset pelästyivät ja lähtivät juoksemaan kapeassa tilassa kohti aitoja. Sitten rengas osui pakettiautoon ja pomppasi auton taakse kävelyalueelle. Loukkaantuneet olivat pakettiauton molemmin puolin, Myyryläinen kuvailee tilannetta.